梵隆大師乞詩隆能琴阮爲鼓數行
作者：韓元吉
朝代：宋

paragraphs: 扁舟望涵山，一塔白雲裏。
東西互迎送，目盡三十里。
下有布金園，軒窗面流水。
上人富願力，物物盡經始。
莊嚴萬人緣，功就只彈指。
空齋了無事，鳴琴對清泚。
游魚應朱絃，萬籟入流徵。
我來不忍去，一聽賞幽耳。
雨餘新月上，雲物紛可喜。
莫作箕山吟，秋風坐中起。